চট্টগ্রাম-কক্সবাজার সড়কে অস্ত্র পাচারকালে ৩টি আগ্নেয়াস্ত্র ৯ রাউন্ড কার্তুজসহ এক অস্ত্র ব্যবসায়ীকে গ্রেফতার করেছে জেলার পটিয়া থানা পুলিশ। এ সময় একটি নোয়া মাইক্রোবাসও আটক করা হয়েছে। ধৃত অস্ত্র ব্যবসায়ীর নাম মোঃ দিদারুল আলম, পিতা আহম্মদ হোসেন, বাড়ি টেকনাফ সদরে। উদ্ধার করা অস্ত্রের মধ্যে রয়েছে ২টি এলজি বন্দুক, ১টি একটি নলা বন্দুক ও ৯ রাউন্ড কার্তুজ। পটিয়া থানা পুলিশ জানায়, গোপন খবরের ভিত্তিতে পুলিশ গতকাল  ভোরে চট্টগ্রাম-কক্সবাজার সড়কের জঙ্গলখাইন মাজার এলাকায় অবস্থান নেয়। এ সময় কক্সবাজার থেকে চট্টগ্রামগামী একটি নোয়া মাইক্রোবাসকে থামার নির্দেশ দিলে মাইক্রোটি ঘুরিয়ে আবার চলে যাওয়ার চেষ্টা করে। এ সময় পুলিশ দৌড়ে গিয়ে একজনকে ধরে ফেলে। চালকসহ আরো কয়েকজন পালিয়ে যায়। পরে মাইক্রোবাসে তল্লাশি করে ব্যাগভর্তি অস্ত্র ও গোলাগুলি পাওয়া যায়। ধৃত ব্যক্তি স্বীকার করেছে তারা অস্ত্রগুলো বিক্রির উদ্দেশে টেকনাফ থেকে চট্টগ্রাম নিয়ে আসছিল। তারা সংঘবদ্ধ অস্ত্র চোরাকারবারী। পুলিশ তার তথ্যের ভিত্তিতে অন্যান্য অস্ত্র ব্যবসায়ী ধরতে  অভিযান চালাচ্ছে। এ ব্যাপারে অস্ত্র আইনে পটিয়া থানায় মামলা হয়েছে।